## Program majstorskog ispita za zanimanje - majstor brodograditelj plastičnih brodova

### NN 125/1997 (21.11.1997.), Program majstorskog ispita za zanimanje - majstor brodograditelj plastičnih brodova

# MINISTARSTVO GOSPODARSTVA

Temeljem članka 52. stavka 2. Zakona o obrtu ("Narodne novine", br.
77/93., 90/96), po prethodno pribavljenom mišljenju Hrvatske obrtničke
komore, ministar gospodarstva donosi

## **PROGRAM MAJSTORSKOG ISPITA ZA ZANIMANJE - MAJSTOR BRODOGRADITELJ PLASTIČNIH BRODOVA -**

I.

Majstorski ispit sastoji se od zajedničkog dijela koji obuhvaća potrebita
znanja neophodna za bavljenje obrtom i poduzetništvom i posebnog dijela
koji se odnosi na svako zanimanje posebno.

II.

Na zajedničkom ispitu, ispitna pitanja formuliraju se iz sljedećih ispitnih
područja:

1. Gospodarstvo i pravni propisi,

2. Osnove podučavanja naučnika.

III.

Područje gospodarstva obuhvaća sljedeće programske cjeline:

a) Osnovna pitanja osnivanja obrta, naročito analiza trižišta i mjesta,
pravni oblik, veličina obrta;

b) Organizacija obrtničke radionice, naročito priprema radova i odvijanje
posla, uporaba materijala i skladišta, oblici racionaliziranja, uprava,
utjecaj automatizacije na organizaciju rada u obrtu;

c) Organizacija osoblja, popunjavanje radnih mjesta, pitanja rukovođenja
i društvena klima u obrtničkoj radionici;

d) Ekonomski/rentabilni zadaci u obrtničkoj radionici naročito kupnja,
proizvodnja, reparaturne usluge, usluge, trgovačka djelatnost, prodaja,
reklama, servisna služba, međuobrtnička suradnja, naročito zadrugarstvo;

e) Financijsko ekonomska osnovna pitanja, naročito obrtnička financijska
ekonomija i njezine funkcije, financijsko planiranje, platni i kreditni
promet, vrste financiranja, štedno-kreditne zadruge i druge mjere za unapređenje
obrta;

f) Mjere za unapređenje obrta, naročito stručno savjetovanje, poduka
izvan obrtničke radionice i usavršavanje;

g) Knjigovodstvo i bilanca, naročito knjigovodstvo, imovinski pregled,
inventura, procjena kao i račun dobitka i gubitka, vođenje knjiga i centralna
obrada podataka u obrtništvu;

h) Obračun troškova, posebno iskazivanje pojedinačnih troškova, ukupnih
troškova kao i kalkulativnih troškova u kalkulativnoj marži, kalkulativne
sheme, prethodna i naknadna kalkulacija;

i) Rentabilno iskorištenje knjigovodstva, završnog obračuna i obračuna
troškova, računa karakterističnih vrijednosti, naročito obračuna likvidnosti,
obračuna za pokriće investicija, usporedbe ekonomskih pokazatelja.

IV.

Područje pravnih propisa obuhvaća sljedeće programske cjeline:

- obavljanje obrta (stjecanja uvjeta, otvaranje obrta, poslovanje obrta,
prestanak obrta),

- obrazovanje i osposobljavanje za bavljenje obrtom,

- organiziranost obrta,

- građansko pravo, pravo opomena i prinudnog izvršnog postupka,

- trgovačka društva,

- pravo na rad, naročito pravo na radni ugovor, statut poduzeća, tarifni
pravilnik, radno vrijeme i godišnji odmor, zaštitu na radu i pravni postupak
pred sudom za radne sporove (Zakon o radu),

- pravo na socijalno i privatno osiguranje, naročito pravo na zdravstveno
i mirovinsko osiguranje, pravo na osiguranje u slučaju nesreće, pravo na
osiguranje života, stvari, osiguranje od odgovornosti, starosnu mirovinu
samostalnih obrtnika,

- pravo na stvaranje imovine,

- porezni sustav,

vrste poreza, naročito porez na promet, poslovni porez, porez na dohodak,
porez na dobit, porez na dodanu vrijednost, porez na plaće, porez na imovinu,
nasljedstvo i poklone,

porezni postupak, naročito termini oporezivanja, postupak za utvrđivanje
vjerodostojnosti porezne prijave, odgoda plaćanja poreza, oslobađanje od
poreza i korištenje pravnih sredstava,

- obrt u privredi i društvu, razvoj, izgradnja i zadaci obrtničke komore,
gospodarske komore, udruženja cehovske organizacije,

- pravne osnove za stručno obrazovanje,

- bitne odredbe sustava koje se odnose na obrazovanje, zakona o stručnom
obrazovanju i zakona o obrtu, pravni odnosi između učenika i poslodavaca,
ugovor o naukovanju.

V.

Iz područja osnova podučavanja ispitanik mora pokazati znanje iz sljedećih
područja:

1. Osnovna pitanja stručnog obrazovanja (zadaci i ciljevi obrazovanja,
ravnopravnost šansi, mobilnost i uspon, veza obrazovanja i tržišta), stručne
škole i obrtničke radionice kao mjesta stručnog obrazovanja, zadaci i odgovornost
stručnog učitelja.

2. Planiranje i provođenje obrazovanja (sadržaj obrazovanja, ciljevi
i zadaci, okvirni planovi i programi, ispitni zahtjevi...).

Izvedbeni i operativni programi, uvjeti za realizaciju nastave, utvrđivanje
obrazovnog plana obrtničke radionice.

3. Suradnja obrtnička radionica - škola (nastavni postupci, sredstva
i pomagala, metode poučavanja, ocjenjivanje i vrednovanje, timski rad).

4. Mladi u obrazovanju

(potreba i značenje stručnog obrazovanja za mlađu generaciju, tipične
razvojne pojave i način ponašanja u mladenačkoj dobi, motivacija kao čimbenik
napredovanja, grupnopsihološki način ponašanja, utjecaj okoline, socijalno
i praktično ponašanje mladih, odgojne teškoće, psihološka pomoć mladima,
zdravstvena zaštita, zaštita od nesreća na radu.

VI.

Okvirni sadržaji programskih cjelina navedeni u poglavljima III., IV.
i V. osnova su za oblikovanje ispitnih pitanja na majstorskim ispitima.

VII.

Posebni dio ispita obuhvaća praktična i teorijska stručna znanja neophodna
za samostalno obavljanje obrta u određenom zanimanju i to za zanimanja
objavljena u "Popisu vezanih obrta i zanimanja", označena brojem 2, u rubrici
"Šifra, naziv zanimanja i stupanj stručne spreme" (Pravilnik o vezanim
i povlaštenim obrtima "Narodne novine", br. 31/95.).

VIII.

Programske cjeline stručno-teorijskog i praktičnog dijela ispita za
navedena zanimanja obuhvaćaju:

a) praktični dio ispita,

b) neophodna stručno- teorijska znanja za vješto obavljanje poslova
primjerenih obrtu.

IX.

Ispitni sadržaj za majstorski ispit za zanimanje majstor brodograditelj
plastičnih brodova, koje je u skladu s Pravilnikom o vezanim i povlaštenim
obrtima ("Narodne novine", br. 31/95.), označeno šifrom 31192, je:

MAJSTOR BRODOGRADITELJ PLASTIČNIH BRODOVA

I. PODRUČJE RADA

- ručna i strojna obrada stakloplastike,

- upotreba i održavanje ručnih alata, ručnih mehaniziranih alata, sredstava
i pribora za obradu stakloplastike,

- izradba broda: izrada kalupa, izrada elemenata broda, priprema i nanošenje
ukrasnog sloja, montiranje i spajanje dijelova opreme,

- plastificiranje drvenih brodova,

- preinaka plovila,

- popravak drvenih i plastičnih brodova.

II. SADRŽAJ ISPITA

*1. Praktični dio ispita*

Na praktičnom dijelu majstorskog ispita, ispitanik trasira i izrađuje
jedan ili više elemenata te montira dijelove i opremu. Kandidat mora pokazati
vještine obrade stakloplastike ručnim alatima i ručnim mehaniziranim alatima;
racionalno korištenje materijala, alata i uređaja. Ispitanik mora ovladati
tehnološkim tijekom gradnje plastičnog broda (uspostaviti vezu između tehničko-tehnološke
zakonitosti i praktičnog rada). Ispitanik mora izraditi zadatak prema nacrtu
precizno i samostalno uz primjenu mjera sigurnosti i zaštite na radu.

Praktični radovi su obuhvaćeni područjima rada majstora brodograditelja
plastičnih brodova.

Ispitaniku se može na praktičnom dijelu majstorskog ispita zadati da
prema projektu:

- izradi brodske elemente,

- trasira brod i izradi šablone,

- izradi pojačanje kalupa,

- montira i spoji dijelove opreme,

- izradi elemente i montaža sekcije,

- popravi plastični brod,

- plastificira drveni brod,

- obavi preinaku plovila.

*2. Teorijska znanja potrebita za obavljanje poslova iz djelokruga
majstora brodograditelja plastičnog broda*

**2.1. Materijali**

- vrste, struktura, sastav i svojstva stakloplastike,

- izbor materijala sa satajališta funkcije,

- izbor materijala za gradnju plastičnih brodova sa stajališta obrade
i montaže,

- ostali materijali upotrebljavani u gradnji plastičnih brodova,

- tehnička svojstva plastičnih materijala,

- izbor materijala uz korištenje standarda i tablica,

- mogućnosti pripreme i osnove tehnologije procesa stakloplastike u
brodogradnji,

- otpad materijala u gradnji plastičnih brodova i zaštita okoline.

**2.2. Alati i strojevi**

- određivanje alata za obradu (optimiziranje izbora alata za obradu
elemenata),

- uporaba standardnog alata (oznake standarda i oznake s kojima se osigurava
plovilna uporaba izabranog alata),

- održavanje alata, strojeva i uređaja,

- ručni alati,

- ručni mehanizirani alati,

- alati i uređaji za plastificiranje drvenih brodova,

- održavanje alata, strojeva i uređaja.

Ispitanik mora pokazati vještine u rukovanju alatima i uređajima i znanja
u izboru, podešavanju i održavanju alata i naprava.

**2.3. Brodograđevne konstrukcije**

- vrste nacrta i njihovo čitanje,

- tipovi stakloplastičnih konstrukcija,

- osnove geometrije broda,

- brodograđevno tehnički pojmovi,

- elementi strukture,

- konstrukcija kalupa,

- konstrukcija trupa,

- oprema i spajanje opreme,

- uporaba standarda pri različitim konstrukcijama plastičnih brodova,

- spajanje stakloplastičnih elemenata.

**2.4. Organizacija i obračun brodograđevnih radova**

- brodograđevna dokumentacija,

- obračun količina,

- normiranje i analiza cijena,

- obračun radova,

- priprema i organizacija radova.

Klasa: 311-01/97-01/1367
Urbroj: 526-08/97-01
Zagreb, 30. listopada 1997.

Ministar
**mr. Nenad Porges,** v. r.

Ostalo, NN 125/1997-1819